ທ່ານ Trump ກັບ ດຣ. Carson ໄດ້ຮັບຄະແນນ ການຢັ່ງຫາງສຽງ ເກືອບສະເໝີກັນ 
ການຢັ່ງຫາງສຽງທົ່ວປະເທດ ສະແດງໃຫ້ເຫັນວ່າ ທ່ານ Trump ຜູ້ທີ່ມີສີສັນ ໄດ້ຮັບຄະແນນສຽງ 24 ເປີເຊັນ ນຳໜ້າ ດຣ. Carson ຄະແນນດຽວ ແຕ່ລື່ນຜູ້ສະໝັກຄົນອື່ນໆຫຼຼາຍ.
ການສຳຫລວດຄັ້ງຫລ້າສຸດ ຂອງການເມືອງສະຫະລັດ ໄດ້ ສະແດງໃຫ້ເຫັນວ່າ ນັກການເມືອງນ້ອງໃໝ່ສອງທ່ານ ຄື ເຈົ້າ ພໍ່ມະຫາເສດຖີ ອະສັງຫາລິມະສັບ ທ່ານ Donald Trump ແລະ ນາຍແພດຜ່າຕັດ ສະໝອງ ທີ່ກະສຽນແລ້ວ ທ່ານ Ben Carson ແມ່ນກຳລັງສະເໝີກັນ ສຳຫລັບການລົງສະໝັກ ເປັນ ປະທານາທິບໍດີ ປີ 2016 ສັງກັດພັກຣີພັບບລີກັນ ມະຫາວິທະຍາໄລ Quinnipiac ກ່າວວ່າ ການຢັ່ງຫາງສຽງທົ່ວ ປະເທດ ຂອງຕົນ ຫຼາຍມື້ເມື່ອບໍ່ດົນມານີ້ ສະແດງໃຫ້ເຫັນວ່າ ທ່ານ Trump ຜູ້ທີ່ມີສີສັນ ໄດ້ຮັບຄະແນນສຽງ 24 ເປີເຊັນ ໃນ ບັນດາຜູ້ມີສິດອອກສຽງ ທີ່ສະໜັບສະໜູນພັກຣີພັບບລີກັນ ຊຶ່ງ ມີ ຄະແນນນຶ່ງ ລື່ນ ດຣ Carson ຜູ້ທີ່ສະຫງວນຕົວ ການສຳຫລວດນັ້ນ ໄດ້ສະແດງໃຫ້ເຫັນອີກວ່າ ສະມາຊິກສະພາສູງ ຈາກລັດ Florida ທ່ານ Marco Rubio ມີຄະແນນ 14 ເປີເຊັນ ແລະ ທ່ານ Ted Cruz ສະມາຊິກສະພາ ສູງ ຈາກລັດ Texas ມີຄະແນນ 13 ເປີເຊັນ ໂດຍທີ່ທັງສອງທ່ານ ມີບົດບາດທີ່ດີ ໃນການ ໂຕ້ວາທີ ຂອງບັນດາຜູ້ລົງແຂ່ງຂັນເປັນປະທານາທິບໍດີ ສັງກັດພັກຣີພັບບລີກັນ ເມື່ອບໍ່ດົນ ມານີ້ ການຢັ່ງຫາງສຽງ ຍັງສະແດງໃຫ້ເຫັນວ່າ ພຽງ 4 ເປີເຊັນ ສະໜັບສະໜູນ ຜູ້ທີ່ເຄີຍເປັນ ທີ່ ນິຍົມຊົມຊອບຂອງພັກ ໃນຄັ້ງໜຶ່ງ ຄື່ ອະດີດຜູ້ປົກຄອງລັດ Florida ທ່ານ Jeb Bush ຊຶ່ງ ເປັນລູກຊາຍ ແລະ ນ້ອງຊາຍຂອງອະດີດ ປະທານາທິບໍດີ ສະຫະລັດ ທີ່ໄດ້ດິ້ນຮົນ ເພື່ອ ຟື້ນຕົວຄືນ ຈາກການໂຕ້ວາທີ ທີ່ມີຄວາມອ່ອນແອນັ້ນ